Kavet em eus mat al levrig-mañ da zigor-kalon, da c'hortoz e tapin krog en Ar Seiz Breur ! N'eus ket kalz tra da lenn, met dedennus eo. Ur pezh-c'hoari eo gant ar Marv personekaet (an Ankou) hag ar Vuhez ivez : ur plac'h yaouank koant. Kinniget e vez pep hini, hag e teu a-benn an Ankou da lakaat ar Vuhez da gompren ez eus ur fin eviti. Kuitaat a ra ar bed-mañ a galon vat p'eo sur ez eus ar Baradoz war-lerch, hag e gwirionez e weler anezhi oc'h erruout e-barzh. An destenn en deus lakaet ac'hanon da soñjal e testennoù 'zo gant Paul Claudel, lennegel hag intret a feiz war un dro. Brav eo, eeun met ampart. Gwerzennaouet eo an destenn brezhonek penn-da-benn, pa n'eo ket an hini gallek, troet gant Langleiz e-unan. Goude bezañ lennet an destenn e brezhoneg penn-da-benn em eus kavet dedennus keñveriañ an destenn orin gant an droidigezh ; evel bep gwezh pa vez graet an droidigezh gant an aozer e c'heller merzout diforc'hioù bras lec'hioù 'zo, ha dedennus eo klask gouzout perak eo bet graet ar cheñchamantoù. Ar pep hewelusañ en oberenn-mañ eo ger ar fin : ar Baradoz, troet e galleg gant ur berrgomz : Ah ! …Je vois ! Lakaet en deus ac'hanon d'en em soñjal war statud hag emdroadur an div yezh, perak eo ar Baradoz ur ger brav en destenn vrezhonek, hag ur ger gros (evit adkemer pezh a lavar Erwan Vallerie en digoradur, diwar-benn ar marv) e galleg ? Marteze peogwir en deus ar galleg ur pezh mell amzer-dremenet lennegel hag en deus uzet tamm-ha-tamm gerioù pe droiennoù 'zo, kontrol d'ar brezhoneg emañ e lennegezh en e yaouankiz flamm… Gall a reer c'hoazh envel an traoù dre o anv ha chom war ul live lennegel, pa vez ret, evit ar galleg, implijout frazennoù c'hwezhet un disterig, eskemm plas d'an adjektivoù evit ober cheuc'h, traoù e mod-se !  Kement hag ober em eus lennet ar gevrollenn gant Georges Arnoux da heul. Awen breizhek ebet enni : emañ war lañs sonerezh c'hall an XXvet kantved doare Debussy, Honegger… ha brav. Ne ouezer ket hag-eñ e oa bet krouet pe get an oberenn, hag e peseurt bloavezh : domaj eo. Ne zlefe ket bezañ gwall ziaes da seniñ en-dro gant dezrevellerien, d'an nebeutañ, n'eus ket kalz a sonerien, ha n'eo ket re deknik, met ret vije d'ar mestr laz-seniñ harpañ an  dezrvellerien evit loc'hañ mat, diaes e c'hell bezañ dezho gouzout pelec'h eo erru an traoù.  Ul levr plijus eo peogwir eo liesseurt ar pezh a gaver e-barzh, plijus ivez peogwir eo bet aozet mat tre gant an embanner, brav eo da welet ha da lenn, n'eus fazi ebet e neblec'h nag en destenn nag er gevrollenn, hag ez eus ivez titouroù talvoudus diwar-benn an aozerien hag ul levrlennadurezh klok eus oberennoù Langleiz. Hennezh 'oa ur mailh e kement tra a bake krog ennañ : reiñ a ra c'hoant d'e anavezout gwelloc'h.